Jelaskan Plot dari The Duchess dalam bahasa melayu

Filem ini berkisarkan kepada kehidupan seorang Duchess Georgiana Cavendish dari Devonshire pada kurun ke-18. Georgiana terkenal kerana kecantikkan dan gaya hidupnya. Berkahwin pada usia muda dengan seorang Duke yang lebih berumur, yang diketahui seorang yang tidak setia, Georgiana dikenali sebagai ikon fesyen, seorang ibu yang penyayang, bijak dalam menguruskan hal politik, seorang yang mempunyai hubungan yang akrab kepada menteri-menteri dan putera-putera, dan disayangi oleh rakyat jelata. Kisah cerita ini lebih berkisarkan kepada bagaimana terdesaknya seseorang dalam mencari cinta. Filem ini menumpukan kepada hubungan sulit Georgiana bersama Charles Grey dan kisah cinta tiga segi antara suaminya dan rakan karibnya, Lady Bess Foster.

Di usia muda, Georgiana telah berkahwin secara kontrak dengan William Cavendish, seorang Duke Devonshire yang lebih berumur, dengan syarat dia perlu melahirkan anak lelaki sebagai warisnya. Georgiana berasa kecewa dengan suaminya, lebih-lebih lagi apabila Charlotte, seorang kanak-kanak tak sah taraf yang berbapakan William yang kematian ibunya, tinggal bersama mereka berdua semasa Georgiana sedang sarat mengandung. William mengharapkan Georgiana supaya bertolak ansur sepanjang keberadaan Charlotte. Dia juga mencadangkan agar Georgiana mula mempraktikkan amalan keibuan ke atas kanak-kanak itu. Apabila Georgiana melahirkan anak perempuan, perkara ini tidak disenangi William. William beranggapan bahawa dia sudah menjalankan tanggungjawabnya sebagai seorang suami, namun Georgiana gagal menjalankan tanggungjawabnya sebagai seorang isteri kerana tidak memberikan waris anak lelaki.

Dalam satu acara keramaian, Lady Bess sedang berborak mesra dengan William dan pada ketika itu, Georgiana berkenalan dengan Lady Bess buat pertama kali namun mengesyaki sesuatu yang berlaku di antara mereka berdua. Namun, Lady Bess memberitahu Georgiana bahawa tiada apa-apa yang berlaku di antara dia dan William. Georgiana dan Lady Bess kemudian menjadi rakan karib. Georgiana menjemput Lady Bess untuk tinggal bersamanya dan suami kerana Lady Bess memberitahu bahawa dia tidak mempunyai tempat tinggal. William mengadakan hubungan sulit bersama Lady Bess, menyebabkan Georgiana merasa dikhianati oleh satu-satunya kawan yang dia ada. Lady Bess memberitahu Georgiana bahawa niat sebenarnya adalah untuk mendapatkan kembali tiga anak lelakinya (yang telah dibawa lari oleh suaminya), maka sebab itu dia berterusan tinggal dengan Georgiana dan suaminya.

Georgiana kemudian mengadakan hubungan sulit bersama Charles Grey. Alasan yang diberikan Georgiana bagi mewajarkan perbuatannya itu sangat mengejutkan William; oleh kerana William sudah mengadakan hubungan sulit bersama Lady Bess, maka dia juga berhak untuk mengadakan hubungan sulit bersama Charles. Georgiana cuba untuk melakukan perjanjian dengan suaminya, iaitu dia akan merestui hubungan suaminya dengan Lady Bess, jika suaminya membenarkan perhubungan romantik bersama Charles. Berang dengan perjanjian itu, William mengejar dan mengurung Georgiana di dalam bilik tidur, dan melakukan aktiviti seksual secara ganas ke atas isterinya. Seluruh kediaman dan isi rumah itu terpaksa mendengar jeritan kesakitan yang dihadapi Georgiana. Selepas selesai, William menuntut agar isterinya dapat melahirkan seorang anak lelaki.

Selepas kejadian itu, William mendapati isterinya mengandung, dan Georgiana akhirnya melahirkan seorang bayi lelaki yang diberi nama William Cavendish, Duke Devonshire ke-6.

Charles Grey mengajak Georgiana untuk tinggal bersama di Bath. Hubungan romantik Georgiana dan Charles berjaya dihidu William dan mengugut Georgiana untuk tidak berjumpa lagi dengan anaknya buat selama-lamanya serta menghancurkan karier politik Charles. Pada mulanya Georgiana menolak untuk mengikut suaminya pulang, namun setelah dia membaca surat dari anaknya, Georgiana pulang ke rumah dan tinggal di situ demi anaknya.

Georgiana mendedahkan kepada suaminya dan Lady Bess bahawa dia kini sedang mengandungkan anak kepada Charles. William mengaturkan rancangan agar bayi itu dilahirkan secara rahsia dan diberikan kepada keluarga Charles untuk dibesarkan, bagi mengelakkan berita skandal. Lady Bess menemani Georgiana di kawasan perkampungan, di mana Georgiana akan tinggal di situ sehingga kelahiran anaknya. Tidak lama selepas Georgiana melahirkan anak perempuannya yang diberi nama Eliza, dia dipaksa untuk menyerahkan bayi itu kepada keluarga Charles.

Babak selepas kredit kemudian mendedahkan Georgiana secara rahsia melawat anaknya Eliza. Eliza mengandung dan melahirkan anak perempuan, yang diberi nama Georgiana, bersempena dengan nama ibunya. Charles kemudian dilantik sebagai Perdana Menteri di bawah kuasa Raja William IV. Sebelum meninggal, Georgiana merestui perkahwinan William dengan Lady Bess.